Line Barfod (EL), 2002-03-18:
Jeg vil også gerne takke Kristeligt Folkeparti for at have rejst forespørgslen og også for, at den er rejst både til justitsministeren og socialministeren.
Vi finder, at det er utrolig vigtigt, at man ser på den samlede indsats for at forebygge personfarlig kriminalitet.
Derfor kan vi også støtte det forslag til vedtagelse, der ligger fra Kristeligt Folkeparti.
Som vi har været inde på tidligere i debatten, og som flere andre ordførere også har været inde på, er det vigtigt at lave en bred forebyggende indsats for at forhindre, at nogen overhovedet bliver udsat for vold.
Derfor er vi dybt bekymrede over det forslag til finanslov, som vi skal behandle de næste par dage, hvor der bliver skåret ned på en lang række områder, der har betydning for det kriminalpræventive arbejde, dels at der direkte bliver skåret ned på Det Kriminalpræventive Råd, og dels at der bliver skåret ned på andre områder, som vi har været inde på tidligere - hele det boligsociale arbejde, beboerrådgiverne.
Det er ikke noget, der hver for sig koster mange penge, men det er noget, som har en utrolig afgørende betydning i forhold til at hjælpe udsatte familier og forhindre, at de kommer så langt ud, at det kan føre til vold i familien og anden form for kriminalitet. Man skærer ned på daghøjskoler, den fri ungdomsuddannelse osv., man lukker helt klubpædagoguddannelsen, som netop var en god mulighed, dels for folk, der selv har været ude i noget kriminalitet, så de på et senere tidspunkt i deres liv kan få en uddannelse uden at skulle 4 år på seminariet, og dels en rigtig god mulighed
for, at de unge i klubberne kan se, at der altså også er nogle rollemodeller for dem, der er nogle muligheder for, selv om man har været ude i noget kriminalitet, at komme på fode igen, der er nogle muligheder, selv om man ikke er egnet til at tage en lang boglig uddannelse, for at få en god uddannelse, hvor man kan gøre en god indsats.
Men det bliver altså nu fjernet med regeringens finanslov, og vi forstår simpelt hen ikke, hvorfor man går ind og skærer de her steder, hvor det er så få millioner, man sparer, men som altså har en vidtrækkende konsekvens for det kriminalpræventive arbejde og det sociale arbejde i det hele taget.
Så er der også hele den del, der handler om at få dem, der har været ude i at begå noget kriminalitet, til at holde op med at begå kriminalitet, forhindre, at de begår ny kriminalitet.
Der er jeg også meget glad for, at ministrene var inde på spørgsmålet omkring mægling, konfliktråd osv.
Vi tror, det er utrolig vigtigt, at man sætter ind på at prøve at lære folk at tackle konflikter på andre måder.
Når vi taler om ofre, som mange har været inde på, så er det sådan, at nogle af de ofre, der har udtalt sig efter at have været igennem konfliktråd, netop har talt om, hvor vigtigt det var, at de fik sat et ansigt på den gerningsmand, der havde udsat dem for vold - at de turde møde ham. For når vi ikke har livstidsstraf for vold, kommer man jo i en situation, hvor man risikerer at møde voldsmanden igen, og så er det altså vigtigt, at man har mødt ham og har talt tingene igennem. Så lige i forhold til de unge har der været talt en del om ungdomskontrakter, og den konservative ordfører talte om konsekvens og kærlighed.
Der er en væsentlig del af det, som er sanktionen over for de unge, straffeattesten, der gør, at de så ikke kan komme i arbejde igen, og at de ofte heller ikke kan få en uddannelse.
På den udmærkede konference, som det store fagforbund SiD holdt for nylig om retssikkerhed, retspolitik, og hvad man kunne gøre for at få folk resocialiseret,
kom vi ind på det dilemma om, at straffeattesterne på den ene side virker kriminalpræventivt i forhold til en stor gruppe af unge, som så ikke kommer ud i kriminalitet.
Men på den anden side betyder det altså, at de unge, der har været ude i kriminalitet, får meget sværere ved at blive resocialiseret
, fordi de i flere år ikke har nogen mulighed for arbejde og ofte heller ikke uddannelse.
Så spørgsmålet er, om ikke det var muligt at lave en form for krav og konsekvens den anden vej, så hvis de unge overholder de krav, der bliver stillet til dem, kan de få slettet pletten på straffeattesten, så de får en mulighed for, hvis de har rettet sig, at komme i gang med arbejde og uddannelse, så man på den måde hurtigere får folk i arbejde igen, i stedet for at de føler, at nu er de stemplet, nu er de ude, og så kan man risikere, at de holder sig ude af samfundet i stedet for at rette op og komme i gang med en uddannelse.
Endelig, som flere andre også har været inde på, er det utrolig positivt, så langt vi er nået omkring at forebygge vold mod kvinder.
Som andre også har været inde på, så håber jeg, at politiet efterhånden over hele landet begynder at følge eksemplet fra Glostrup,
og det håber jeg også justitsministeren vil opfordre til, således at man alle steder tager vold i hjemmet lige så alvorligt som vold, der sker uden for hjemmet.
Det bør have nøjagtig den samme konsekvens i forhold til politiets arbejde.
Men det er meget positivt, at vi får en samlet diskussion om forebyggelse, hvis vi også kan begynde generelt at se på det som en helhedsorienteret indsats, der skal til.